KOMISIJOS DIREKTYVA 2006/27/EB
2006 m. kovo 3 d.
siekiant prisitaikyti prie techninės pažangos iš dalies keičianti Tarybos direktyvas 93/14/EEB dėl dviračių arba triračių motorinių transporto priemonių stabdymo ir 93/34/EEB dėl įstatymais numatyto dviračių ir triračių motorinių transporto priemonių ženklinimo, Europos Parlamento ir Tarybos direktyvas 95/1/EB dėl dviračių ar triračių motorinių transporto priemonių didžiausio konstrukcinio greičio, didžiausio sukimo momento ir variklio didžiausios naudingosios galios ir 97/24/EB dėl tam tikrų dviračių ir triračių motorinių transporto priemonių sudėtinių dalių ir charakteristikų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. kovo 18 d. Europos Parlamento ir Tarybos direktyvą 2002/24/EB dėl dviračių ir triračių motorinių transporto priemonių tipo patvirtinimo, panaikinančią Tarybos direktyvą 92/61/EEB (1), ypač į jos 17 straipsnį,
atsižvelgdama į 1993 m. balandžio 5 d. Tarybos direktyvą 93/14/EEB dėl dviračių arba triračių motorinių transporto priemonių stabdymo (2), ypač į jos 4 straipsnį,
atsižvelgdama į 1993 m. birželio 14 d. Tarybos direktyvą 93/34/EEB dėl dviračių ir triračių motorinių transporto priemonių privalomojo ženklinimos (3), ypač į jos 3 straipsnį,
atsižvelgdama į 1995 m. vasario 2 d. Europos Parlamento ir Tarybos direktyvą 95/1/EB dėl dviračių ar triračių motorinių transporto priemonių didžiausio konstrukcinio greičio, didžiausio sukimo momento ir variklio didžiausios naudingosios galios (4), ypač į jos 4 straipsnį,
atsižvelgdama į 1997 m. birželio mėn. 17 d. Europos Parlamento ir Tarybos direktyvą 97/24/EB dėl tam tikrų dviračių ir triračių motorinių transporto priemonių sudėtinių dalių ir charakteristikų (5), ypač į jos 7 straipsnį,
kadangi:
(1)
Direktyvos 93/14/EEB, 93/34/EEB, 95/1/EB ir 97/24/EB yra atskirosios direktyvos, skirtos EB tipo patvirtinimo tvarkai, nustatytai Tarybos direktyvoje 2002/24/EB.
(2)
Būtina paskutinį kartą iš dalies pakeisti JT-EEK taisykles Nr. 78 pagal Europos tipo patvirtinimo reikalavimus, siekiant išlaikyti Direktyvoje 93/14/EEB ir JT-EEK reglamente Nr. 78 nustatytų reikalavimų lygiavertiškumą.
(3)
Reikalavimai, nustatyti Direktyvose 93/34/EEB ir 95/1/EB, susiję su įstatymais numatytu dviračių ir triračių motorinių transporto priemonių ženklinimu ir didžiausiu greičiu, gali būti supaprastinti geresnio reglamentavimo tikslais.
(4)
Siekiant užtikrinti tinkamą visos tipo patvirtinimo sistemos veikimą, būtina aiškiai nustatyti, kurios nuostatos, susijusios su į išorę išsikišusiomis dalimis, saugos diržų tvirtinimo įtaisais ir saugos diržais, taikomos transporto priemonėms su kėbulu arba be jo.
(5)
Direktyvoje 97/24/EB turėtų būti aiškiau ir galutinai nustatyti originalių katalizinių konverterių ir originalių duslintuvų ženklinimo reikalavimai.
(6)
Todėl Direktyvos 93/14/EEB, 93/34/EEB, 95/1/EB ir 97/24/EB turėtų būti atitinkamai iš dalies pakeistos.
(7)
Šioje direktyvoje numatytos priemonės atitinka Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 93/14/EEB priedas iš dalies keičiamas pagal šios direktyvos I priedą.
2 straipsnis
Direktyvos 93/34/EEB priedas iš dalies keičiamas pagal šios direktyvos II priedą.
3 straipsnis
Direktyvos 95/1/EB I priedas iš dalies keičiamas pagal šios direktyvos III priedą.
4 straipsnis
Direktyvos 97/24/EB 1 skyriaus III priedas, 3 skyriaus I ir II priedai, 4 skyriaus I priedas, 5 skyriaus I, II, VI ir VII priedai, 7 skyriaus priedas, 9 skyriaus II, III ir IV priedai, 11 skyriaus antraštinė dalis ir I priedas bei 12 skyriaus I ir II priedai iš dalies keičiami pagal šios direktyvos IV priedą.
5 straipsnis
1. Nuo 2007 m. sausio 1 d. valstybės narės dėl priežasčių, susijusių su atitinkamos direktyvos reglamentuojamais klausimais, neatsisako dviratėms ir triratėms transporto priemonėms, kurios atitinka Direktyvose 93/14/EEB, 93/34/EEB, 95/1/EB ir 97/24/EB, atitinkamai iš dalies pakeistose šia direktyva, nustatytus reikalavimus, suteikti EB tipo patvirtinimo ar nedraudžia tokių transporto priemonių registruoti, parduoti ar naudoti.
2. Nuo 2007 m. liepos 1 d. valstybės narės dėl priežasčių, susijusių su atitinkamos direktyvos dalyku, atsisako dviratėms ir triratėms motorinėms transporto priemonėms, kurios neatitinka Direktyvose 93/14/EEB, 93/34/EEB, 95/1/EB ir 97/24/EB, atitinkamai iš dalies pakeistose šia direktyva, nustatytų reikalavimų, suteikti EB tipo patvirtinimą.
6 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2006 m. gruodžio 31 d., įgyvendina šią direktyvą. Jos nedelsdamos pateikia Komisijai tų nuostatų tekstus bei tų nuostatų ir šios direktyvos koreliacijos lentelę.
Valstybės narės, tvirtindamos šias nuostatas, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės aktų nuostatų tekstus.
7 straipsnis
Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
8 straipsnis
Ši Direktyva skirta valstybėms narėms.
Priimta Briuselyje, 2006 m. kovo 3 d.